Boer in rolstoel op KZN-plaas vermoor | Maroela Media
"Hy was in 'n rolstoel. Dit is boosheid."
Só het Alf Lees Sondag die moord op Neil McKay, 'n KwaZulu-Natalse boer, die afgelope naweek beskryf. Lees is die DA se kiesafdelingshoof in Uthukela en woon in dié omgewing.
Lees sê McKay (46) was vroeg Vrydagaand in die kantoor op sy plaas in die Winterton-omgewing saam met die plaasbestuurder doenig, waarna die bestuurder en die res van die werkers huiswaarts is.
McKay het alleen agtergebly.
"Dit lyk of die aanvallers daarna toegeslaan het," sê Lees. "Hulle moes hom dopgehou en gewag het."
Volgens Lees is die kluis in die kantoor geplunder. Daar was moontlik kontant in van die pluimvee wat McKay van die plaas verkoop het.
"Hy sou hom nie teëgesit het nie en daar was geen tekens dat hy het nie. Om die een of ander rede het [die aanvallers] hom daarna oënskynlik in die huis ingeneem en die honde moes hulle bestorm het."
Lees sê die aanvallers moes na iets gesoek het, moontlik 'n vuurwapenkluis wat McKay nie besit het nie. Sy selfoon was onaangeraak.
Volgens Lees het McKay se huishoudster Saterdagoggend by die huis aangekom. McKay se kamerdeur was toegetrek en die vrou het glo aangeneem hy slaap nog en het met haar take aangegaan.
McKay se ma, Bev, woon elders en het omstreeks 10:00 op die plaas aangekom en na McKay gevra.
Die huiswerker het gesê hy slaap nog en Bev McKay is na McKay se kamer om na hom te soek. Sy het daar op haar kind se liggaam afgekom, sê Lees.
McKay se hande was vasgebind en hy is vermoedelik in sy rolstoel verwurg.
"Dit is verskriklik, regtig verskriklik," sê Lees.
"Hoekom sou jy 'n man in 'n rolstoel vermoor? 'n Man in 'n rolstoel wat nie net ongewapen was nie, maar ook fisiek nie in staat was om homself te beskerm nie.
"'n Mens het nie woorde nie. Ons weet hierdie goed gebeur, maar ons sien nie vervolgings nie. Dit is swart en wit boere. Hierdie aanvalle het in 'n rassekwessie verander en dit is nie wat dit is nie."
Volgens Lees is McKay jare gelede in 'n ander plaasaanval gewond. Hy het destyds vir 'n ander boer in die omgewing gewerk, toe hy deur 'n deur geskiet en in 'n rolstoel gelaat is. Lees sê dit lyk boonop ook nie of enigiemand destyds vir dié voorval geboet het nie.
Neil se pa, Fred, het ná die destydse aanval alles op die familie se eie plaas aangepas sodat Neil verder kan boer – in sy rolstoel. Hy doen dit al jare lank uiters suksesvol.
"Neil McKay was 'n saggeaarde, vriendelike en vredeliewende man wat klaarblyklik geweier het om 'n vuurwapen te dra, ten spyte van die feit dat hy alleen op 'n plaas gewoon het waar sy nou oorlede pa alles moontlik gedoen het om dit vir sy geliefde seun moontlik te maak om uit 'n rolstoel te boer.
"Mense wat 'n weerlose man vermoor, is 'n gevaar vir die hele samelewing. Hulle moet opgespoor en sonder versuim toegesluit word – voor hulle weer moor."
Lees sê McKay se honde het hul bes probeer om hul eienaar te beskerm. Die diere is beseer, maar indien gekyk word na die groot hoeveelheid bloed op die toneel, het hulle vermoedelik van die aanvallers gebyt. Die honde het oorleef.
Hy sê die polisie moet hul werk nou doen en 'n deeglike forensiese ondersoek van stapel stuur om DNS- en ander bewysstukke op die toneel in te samel sodat McKay se moordenaars vervolg kan word.
"Die DA betuig sy diepste medelye met Neil se ma wat op sy plaas aangekom het, net om haar seun vermoor in sy slaapkamer aan te tref. Dit is onmoontlik om die skok en hartseer wat mev. McKay moes voel, te begryp en vir die res van haar lewe sal voel.
"Mev. McKay moes deurmaak hoe haar seun twee keer aangeval word; die tweede keer vermoor deur mense wat nie enige plek in ons samelewing verdien anders as in 'n maksimumveiligheid-tronk nie."
Lees sê die DA gaan ook antwoorde by die minister van polisie, Bheki Cele, eis oor die versuim om enige aanvallers in die eerste aanval aan te kla en te vervolg.
Kapt. Nqobile Gwala, polisiewoordvoerder in KwaZulu-Natal, het gesê die Winterton-polisie ondersoek 'n saak van moord.
Geen inhegtenisnemings is tot dusver gedoen nie.
Nóg 'n sinnelose moord magtag man! Innige simpatie met die familie en vriende.
Groot hoed gaan NIKS doen nie pffft seker net die tannie besoek gggmmmfff pateties. Die vorige aanval is nou nog nie op gelos nie so die polisie bly in elk geval net lus useless!!!
Is "hulle" nou my naaste?
En in 'n voorige berig waar 2 doodgeskiet is, is 4 klaar verhoor, veroordeel en toegesluit. Sterkte aan hierdie ma. Hoop geregtigheid sal seëvier.